****

**Nyheder om byggeri af skoler og daginstitutioner**

**Uge 24-25 2019**

**Første spadestik til ny institution i Vallensbæk**

I Vallensbæk Nord er der en ny daginstitution på vej. I sidste uge var der første spadestik på projektet. Den nye institution vil få plads til 70 børn – 19 vuggestuebørn, 45 børnehavebørn og yderligere seks børn med særlige behov. Udover 70 børn vil der blive plads til 20 ansatte. Byggeriet forventes at stå færdigt til indflytning i februar 2020. Totalentreprenør er Bo-Hus, arkitekt Friis Andersen Arkitekter og ingeniør er Søren B. Nielsen.

Kilde: [Building Supply.dk](https://www.building-supply.dk/article/view/665190/vallensbaek_bygger_nyt_til_bornene?ref=newsletter&utm_medium=email&utm_source=newsletter&utm_campaign=daily), d. 12. juni 2019, af Lars Dalsgaard Adolfsen.

**Ny skole på vej i Silkeborg Kommune**

I Gødvad i Silkeborg Kommune er der en ny skole på vej. Der kommer også en ny hal og et nyt multihus. Det hele er samlet i en helhedsplan for området, der skal skabe et samlingspunkt og bytorv i Gødvad med skole, hal, kirke og hele centerområdet som omdrejningspunkt. Den nye Dybkærskole til knap 160 mio. kr. skal erstatte den nuværende skole, der er slidt og utidssvarende. I løbet af efteråret bliver der holdt projektkonkurrence, hvor der skal findes en totalrådgiver, og vinderen bliver annonceret umiddelbart efter årsskiftet. Første spadestik til skolen bliver efter planen taget i marts 2021, og skolen skal være klar til indflytning i januar 2023.

Kilde: [mja.dk](https://www.mja.dk/artikel/sdan-er-tidsplanen-for-ny-skole-i-gdvad), d. 11. juni 2019, af Kenneth Husum.

(Nyhederne herunder leveres af Retriever Danmark)

**16 mio. kr. i EU-midler til børneunivers i Aalborg Kommune**

I den nye bydel Stigsborg Havnefront i Nørresundby i Aalborg Kommune er et nyt børne- og ungeunivers på vej, der består af en folkeskole og en daginstitution. Projektet har netop modtaget over 16 millioner kroner fra EU's Interreg-program for Øresund-Kattegat-Skagerrak (ØKS). Programmet beskæftiger sig med udviklingen af bæredygtigt offentligt byggeri, og i dette projekt skal pengene blandt andet bruges til materialernes omkostning i byggeriets levetid. Med i projektet er udover Aalborg Kommune også Hjørring Kommune og Netværk for Bæredygtig Erhvervsudvikling NordDanmark.

Kilde: Nordjyske Stiftstidende Aalborg, side 8, d. 16. juni 2019, af redaktionen.

**Daginstitution i Horsens Kommune udvider for 15,5 millioner**

Arbejdet på en ny tilbygning til daginstitutionen Solstrålen i Hatting går i gang til september. “Jeg er megaglad for, at byggeriet kommer i gang,” siger formand for Børne- og uddannelsesudvalget i Horsens kommune, Lone Ørsted (S). Den nye tilbygning bliver på 690 kvadratmeter og er budgetteret til 15,5 millioner kroner inklusive en ny parkeringsplads. Byggeriet forventes klar til brug i juni 2020.

Kilde: Horsens Folkeblad, side 6, d. 14. juni 2019, af Dorthea Dittmer.

**Specialskole i Ringkøbing-Skjern Kommune udvider med midlertidige moduler**

Ringkøbing-Skjern Kommune står bag byggeriet af en tilbygning til specialskolen Skjernåskolen i Skjern. ABC Pavillioner står for totalentreprisen, som skal opføres som en midlertidig løsning med moduler, der lejes i tre år. ”Selvom vi specialbygger de ni moduler, så de matcher til skolens og elevernes konkrete behov, så binder projektet ikke længere end de tre år. Når lejeperioden udløber, henter vi modulerne hjem igen, hvor vi genbruger byggematerialerne til andre projekter,” fortæller bygningskonstruktør hos ABC Pavilloner Simon Lahn Christensen.

Kilde: Licitationen, side 6, d. 14. juni 2019, af Redaktionen/Ida.

**Første spadestik på Campus Køge**

Tirsdag d. 11. juni var rektor for Zealand (tidligere Sjællands Erhvervsakademi) Ulla Skaarup mødt op for at fejre det første spadestik i Erhvervsakademiets nye byggeri i Campus Køge. Det nye byggeri skal rumme omkring 600 fuldtidsstuderende og forventes at stå færdigt næste sommer. Rektoren har store forhåbninger til det 4.500 kvadratmeter store byggeri. ”Det har længe været et mål, at alle vores uddannelser skal samles i alle byerne. Med byggeriet i Køge er vi ved at være hele vejen rundt”, fortæller hun.

Kilde: Dagbladet Køge, side 3, d. 13. juni 2019, af Simon de Visme.

**Daginstitution i Kolding rives ned og ny institution opføres**

I Kolding skal daginstitutionen Skovbrynet rives ned til fordel for Comwells udvidelsesplaner. Det betyder, at der skal opføres en ny daginstitution med plads til 120 børn. Der er planer om at det nye byggeri skal placeres på Dyrehavevej, hvilket betyder at de forældre, som har deres børn i Skovbrynet ikke skal rykke så langt væk. Der er planer om et byggeri fordelt på to etager på cirka 1700 kvadratmeter.

Kilde: Jydske Vestkysten Kolding, side 5, d. 10. juni 2019, af Sys Andersen.